Suomen itsenäisyyden satavuotisjuhlia vietetään Yhdysvalloissa näyttävästi, kertoo Suomen Washingtonin-suurlähetystö.

Suomalainen sauna kiertää vuoden aikana ympäri Yhdysvaltoja esitellen suomalaista saunakulttuuria lukuisilla paikkakunnilla (siirryt toiseen palveluun). Kiertävälle saunalle kertyy matkustuskilometrejä vuoden aikana yli 16 000.

Sauna lähtee viikonloppuna liikkeelle Minneapolisista, keskilännestä, käy maaliskuussa Los Angelesissä ja päätyy joulun alla Washingtoniin. Juhannuksen sauna viettää suomalaisseuduilla Michiganin Hancockissa.

Yhdysvaltain pääkaupungissa Washingtonissa järjestetään tänä vuonna kaksi suurta suomalaistapahtumaa. Suomalainen juhannus on esillä tunnetussa Washington Mall -puistossa. Lisäksi suomalainen joulutapahtuma järjestetään Dupont Circle -puistossa.

Tämän lisäksi suurlähetystössä esitellään muun muassa Suomen koulutusjärjestelmää, designia ja arkkitehtuuria, arktista osaamista sekä terveysteknologiaa.

Suurlähetystö on pyytänyt sataa kuuluisaa amerikansuomalaista ja Suomen ystävää lähettämään tervehdyksen satavuotiaalle Suomelle. Videoilla ihmiset kertovat henkilökohtaisesta suhteestaan Suomeen.

Suuri Suomen ystävä, TV-juontaja Conan O'Brien avaa videosarjan suomalaisille lähettämällään viestillä.

Astronautti Timothy Kopra kuvailee miten kauniilta Suomi näyttää avaruudesta, NHL-tähdet Mikko Koivu ja Mikael Granlund kertovat olevansa ylpeitä edustaessaan Suomea ja elokuvaohjaaja Renny Harlin paljastaa miten paljon hän ikävöi kotimaataan. Videoita julkaistaan suurlähetystön sosiaalisen median kanavilla läpi vuoden.

Korjattu 9.1.2017 klo 23.19: Sauna viettää juhannuksen Michiganin Hancockissa.